Diari Oficial de la Generalitat Valenciana


Sumari del DOGV 6286, del 10-06-2010 (2010/6409)

Informació pública del projecte de modificació puntual número 11 de les normes subsidiàries d'Estivella.
--------------------------------------------------------------------------------------------------------

### Dades del document

Número de DOGV
:   6286

Data del DOGV
:   10-06-2010

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2010/6409


Data del document
:   04-06-2010

Organisme emissor
:   Ajuntament d'Estivella

Tipus de document
:   Anunci

Descriptors 

:   * Estivella
    * pla d'urbanisme
    * administració local

Informació pública del projecte de modificació puntual número 11 de les normes subsidiàries d'Estivella. [2010/6409]  
Pel Ple de la corporació municipal, en sessió celebrada el dia 28 de maig del corrent, es va adoptar, per unanimitat dels assistents, l'acord següent:  
Vist el projecte de modificació puntual núm. 11 de les normes subsidiàries del planejament d'Estivella (aprovades definitivament per la Comissió Territorial d'Urbanisme de València en data 18 de juliol de 1996) redactada per l'oficina tècnica municipal, i que té com a objecte adaptar l'actual article 221 de les vigents normes subsidiàries al Pla d'Ordenació de Recursos Naturals (PORN) de la Serra Calderona aprovat per Decret 77/2001, de 2 d'abril, del Consell de la Generalitat (modificat per Decret 7/2006, de 13 de gener, del Consell) i al Pla Rector d'Ús i Gestió (PRUG), del Parc Natural de la Serra Calderona, modificació puntual que a continuació es reproduïx  
«Introducció  
El municipi d'Estivella esta actualment regulat per les normes subsidiàries de planejament d'àmbit local, document que va tindre la seua aprovació definitiva per la Comissió Territorial d'Urbanisme de València, el dia 18 de juliol de 1996.  
Després d'esta aprovació i a causa de circumstàncies d'interés general per al municipi, s'han redactat diverses modificacions puntuals a les esmentades NNSS.  
Amb el present document es proposa la denominada Modificació Puntual NÚM. 11 de les vigents Normes Subsidiàries, que en síntesi suposa incorporar a les mateixes les previsions necessàries per a adaptar l'articulat d'estes a la regulació específica del parc de la Serra Calderona efectuada després de l'aprovació d'aquelles per mitjà dels decrets autonòmics d'aprovació del Pla d'Ordenació dels Recursos Naturals (d'ara en avant PORN) i del Pla de la Serra Calderona i del Pla rector d'Ús i Gestió (d'ara en avant PRUG) del parc Natural de la Serra Calderona, les determinacions de la qual vinculen particulars i Administració i les normes de les quals prevalen sobre els planejaments urbanístics, evitant amb això situacions d'aparent contradicció.  
Àmbit de la modificació puntual de les normes urbanístiques  
La present modificació puntual núm. 6 afecta únicament l'article 221 de les vigents normes subsidiàries.  
Antecedents  
Amb motiu de la voluntat d'adequar i explotar l'actual Masia de Barriax a través de l'oportuna concessió administrativa, s'ha posat de manifest la necessitat eliminar situacions contradictòries entre l'articulat de les normes subsidiàries d'Estivella i les determinacions previstes en el PORN i el PRUG de la Serra Calderona.  
Les vigents normes subsidiàries del planejament d'Estivella (aprovades per la Comissió Territorial d'Urbanisme de València en data 18 de juliol de 1996) contemplen en la seua normativa l'oportuna ordenació de la zona corresponent al sòl no urbanitzable de protecció ecològica (SNU-PE), establint l'article 221 de les dites normes que l'ús global o dominant de la dita zona és el forestal i admetent com a usos permesos amb caràcter general "tots aquells destinats a afavorir l'activitat forestal, ramadera i cinegètica, i en particular a afavorir la regeneració i potenciació de les formacions d'alzines i sureres". L'esmentat article establix com a usos prohibits tots els altres que "comporten una degradació del medi natural o dificulten el desenrotllament dels usos permesos", contemplant no obstant la possibilitat d'autoritzar aquelles "construccions i edificacions públiques singulars com són: construccions i edificacions vinculades a la defensa nacional, centres sanitaris especials, centres d'ensenyança i culturals i cementeris" sempre que en els existents no s'amplie ni la superfície ni el volum edificat.  
Sense perjuí de l'anterior, ha d'assenyalar-se que el Decret 46/2006, de 31 de març, pel qual s'aprova el Pla Rector d'Usos i Gestió de la Serra Calderona establix entre les seues zones d'ordenació les "àrees d'equipament", a les que definix com a aquells espais que per les seues característiques complisquen o puguen complir entre altres funcions, usos lúdics no necessàriament vinculats de forma directa a activitats de conservació, estudi, ensenyança o gaudi dels valors ambientals del parc incloent el maneig de recursos naturals per iniciativa pública o privada, podent albergar activitats relacionades amb l'allotjament turístic, restauració, ús lúdic i pràctica esportiva, contemplant-se expressament entre els dits equipaments i pel que fa al municipi d'Estivella, l'Hostatgeria de Barraix (art. 93.2).  
La dita previsió desenrotlla allò que s'ha previst en l'article 49.1 del PORN que establix que "Els establiments d'allotjament i restauració, quan es realitzen per mitjà de la rehabilitació o restauració d'edificació preexistent, estan permesos en tot l'àmbit del PORN." (En idèntic sentit s'expressa l'art. 66.1 del PRUG).  
D'acord amb l'article 2 del PRUG de la Serra Calderona, les determinacions d'este vinculen les administracions i els particulars i prevalen sobre els planejaments urbanístics, devent-se estos adaptar a aquell en la següent revisió d'estos.  
Així, doncs, i tenint en compte que en el PRUG de la Serra Calderona (en desplegament del PORN del mateix àmbit) sí es preveu la possibilitat d'albergar activitats relacionades amb l'allotjament turístic, restauració, ús lúdic i pràctica esportiva, en els equipaments assenyalats en el dit Pla, entre els que es troba l'Hostatgeria de Barraix, resulta convenient incorporar a les normes subsidiàries la compatibilitat dels dits usos en l'esmentada zona d'ordenació, en els termes indicats en el PRUG i el PORN de la Serra Calderona, a fi d'evitar situacions contradictòries entre el planejament i la citada normativa ambiental.  
D'altra banda, la incorporació al planejament dels esmentats usos no equival que estos s'hagen d'implementar sense cap tipus de limitació, com a prova el fet que l'article 95 del PRUG assenyale que els usos permesos en la zona d'equipaments es desenrotllen "d'acord amb els respectius planejaments urbanístics".  
D'acord amb això, i alhora que l'article 67 del PRUG establix les condicions aplicables a les actuacions dirigides a la rehabilitació, restauració, reconstrucció, condicionament i millora en les edificacions tradicionals preexistents d'interés patrimonial, es considera igualment oportú ajustar el contingut de l'article 221 de les vigents normes subsidiàries del planejament d'Estivella (que exigix per a realitzar les activitats permeses en els edificis existents el que no s'amplie ni la superfície ni el volum edificat) a les condicions de l'esmentat article 67 en el cas de les edificacions preexistents per a evitar així mateix situacions d'aparent contradicció entre normatives.  
Proposta de la modificació  
La tramitació del present expedient pretén únicament modificar l'article 221 de les NNSS, fixant la redacció d'un nou apartat 5 del mateix article, el qual té la redacció següent:  
Article 221.5 (Nova redacció)  
"No obstant això, els terrenys inclosos en la zona de sòl no urbanitzable de protecció ecològica (SNU-PE) que es troben en l'àmbit Parc Natural de la Serra Calderona, se subjectaran de forma directa a les determinacions establides en el Pla d'Ordenació dels Recursos Naturals de la Serra Calderona i en el Pla Rector d'Ús i Gestió del Parc Natural de la Serra Calderona, sent les dites normes d'aplicació preferent respecte de qualsevol altra norma establida en el planejament municipal".  
Justificació i conveniència de la modificació  
Es pretén, per tant, amb la present modificació puntual núm. 11 de les normes subsidiàries, eliminar qualsevol possibilitat de contradicció entre les determinacions del PORN i del PRUG de la Serra Calderona i el planejament municipal contingut en les normes subsidiàries, declarant la immediata, directa i preferent aplicació de les primeres sobre estes últimes a fi de complir amb els principis de seguretat jurídica i jerarquia normativa.  
La present modificació és de caràcter puntual i accessòria quant a la seua entitat i en cap cas afecta elements bàsics de planejament, ni el model territorial previst, ni els criteris respecte a l'estructura general i orgànica del territori.  
Així mateix, i per operar únicament sobre elements propis de l'ordenació detallada (encara que siga del sòl no urbanitzable), la modificació de l'articulat proposat no afecta, altera ni modifica l'ordenació estructural primària ni secundària, limitant-se a incorporar les determinacions dels citats plans sectorials aprovats per l'administració autonòmica després de l'aprovació de les actuals normes subsidiàries.  
L'objectiu no és un altre que adaptar les normes reguladores de les actuacions en un espai natural digne de protecció, incorporant les mesures previstes en els plans de rang superior.  
Modificació de les normes urbanístiques  
La nova regulació de l'articulat proposat afecta únicament el text dispositiu de les normes urbanístiques, no sent necessària cap modificació en els actuals plans d'ordenació de les NNSS.  
Documents que queden afectats  
La present modificació afecta els següents documents de les vigents NNSS.  
a) Memòria  
Queda incorporada com a annex a la memòria de les normes urbanístiques de les normes subsidiàries d'Estivella, la present memòria justificativa de la modificació puntual núm. 11.  
b) Plans  
No s'alteren ni modifiquen.  
Tramitació  
La present modificació de les NNSS vigents a Estivella, es tramita a l'empara del que disposen els articles 94 i concordants de la Llei Urbanística Valenciana (Llei 16/2005 de 30 de desembre).  
Així mateix, de conformitat amb el que establix l'article 223.5 del Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística, esta proposta de modificació puntual de les normes subsidiàries d'Estivella es tramitarà conforme al procediment previst per a l'aprovació de plans parcials, requerint, per tant, segons l'article 83.2.a de la LUV, l'exposició pública per un període mínim d'un mes, anunciada en el Diari Oficial de la Comunitat Valenciana i en un diari no oficial d'àmplia difusió en la localitat.  
Durant este termini, l'expedient diligenciat haurà de trobar-se depositat, per a la seua consulta pública, en l'ajuntament afectat pel canvi d'ordenació.  
Òrgan competent per a la seua aprovació definitiva  
Per tractar-se d'una modificació de Pla General referida únicament a elements d'ordenació detallada, l'òrgan competent per a l'aprovació definitiva correspon al Ple de l'Ajuntament d'Estivella, de conformitat amb el que disposa l'article 223.5 de l'esmentat ROGTU, si bé el dit acord ha d'adoptar-se per majoria absoluta del nombre legal de membres de la corporació, segons el que disposa la Llei 7/1985, de 2 d'abril, Reguladora de les Bases de Règim Local.   
Després de l'aprovació definitiva haurà de traslladar una còpia de l'expedient a la Conselleria de Territori i Habitatge perquè en prengueu coneixement i las efectes oportuns, sent suficient la publicació en el DOCV de l'acord d'aprovació definitiva al no comportar alteració de cap norma urbanística."  
Atés que en la memòria de la dita modificació queda justificat la conveniència d'aprovar la modificació proposada atés que a través d'esta s'eviten situacions contradictòries entre les normes subsidiàries i els esmentats decrets autonòmics dictats després d'aquelles per a la protecció del Parc Natural de la Serra Calderona i amb eficàcia i valor prevalent respecte d'estes.  
Atés que l'article 223.1 del Decret 67/2006, de 19 de maig, pel qual s'aprova el Reglament d'Ordenació i Gestió Territorial i Urbanística establix que les modificacions dels plans es duran a terme segons el procediment establit per a cada tipus de pla, contemplant l'apartat 5 del mateix article que en el cas de modificacions de plans generals (als que s'assimilen les normes subsidiàries) que només afecten l'ordenació detallada es tramitaran pel procediment previst per a l'aprovació de plans parcials.  
Atés que segons l'article 90.2 i 83.2.a de la Llei 16/2005, de 30 de desembre, Urbanística Valenciana el dit procediment se circumscriu a sotmetre el projecte, amb caràcter previ a la seua aprovació definitiva, a informació pública, per un període mínim d'un mes, per mitjà d'anunci en el Diari Oficial de la Comunitat Valenciana i en un diari no oficial d'àmplia difusió en la localitat, havent d'estar depositat durant el dit termini el projecte diligenciat del pla, per a la seua consulta pública, en l'ajuntament afectat pel canvi d'ordenació.  
Atés que, d'acord amb el que establix l'article 91.1 de la Llei 16/2005, de 30 de desembre, Urbanística Valenciana "Correspon a l'Ajuntament aprovar definitivament els plans i programes d'iniciativa municipal o particular, sempre que no modifiquen l'ordenació estructural."  
[?] Pel que assenyala l'alcalde, si hi ha objeccions o esmenes, i no havent-ne, es passa a la votació, i per unanimitat dels assistents, el Ple de la corporació acorda:   
Primer. Sotmetre a informació pública, per un termini d'un mes, el projecte de modificació puntual núm. 11 de les normes subsidiàries d'Estivella per mitjà d'anunci publicat en el Diari Oficial de la Comunitat Valenciana i en un diari no oficial d'àmplia difusió a la localitat, havent d'estar depositat durant el dit termini el projecte diligenciat del pla, per a la seua consulta pública, en este Ajuntament.  
Segon. Transcorregut el dit termini, elevar al Ple de l'Ajuntament la corresponent proposta d'acord per a l'aprovació definitiva de la dita modificació, amb un informe previ i contestació de les al·legacions que, si és el cas, s'hagen pogut formular en el termini d'informació pública.»  
Estivella, 4 de juny de 2010.- El alcalde: Robert Renau Ramón.